ועדת הכספים, כנסת 23, פרוטוקול מספר 43, 2020-05-04 11:10

עודד פורר: אני רוצה לחדש את הדיון.

עודד פורר: על סדר היום: המשבר הכלכלי הפוקד את הרשויות המקומיות הדרוזיות בשל התפשטות נגיף הקורונה.

עודד פורר: זו בקשה לדיון שהוגשה על ידי חבר הכנסת חמד עמאר.

עודד פורר: חמד, בבקשה.

חמד עמאר: בוקר טוב לכולם.

חמד עמאר: קודם כול, אני רוצה להודות ליושב-ראש הוועדה עודד פורר על קיום הדיון.

חמד עמאר: כבר בשבוע שעבר הוא רצה לקיים את הדיון, ביום רביעי, אבל היושב-ראש החליט לפתוח את המליאה בשעה 9 בבוקר ולכן נדחה הדיון להיום, יום שני.

חמד עמאר: בהזדמנות ראשונה אתה מקיים את הדיון.

חמד עמאר: תודה רבה לך.

חמד עמאר: אני גם רוצה להודות לראשי הרשויות הדרוזיות שהגיעו לכאן: יושב-ראש הפורום ג'אבר חמוד, ויאסר ג'דבאן ראש המועצה המקומית כסרא סמיע.

חמד עמאר: אני רוצה לחזק את ידיכם במאבק הצודק שאתם מנהלים על התקציב של הרשויות המקומיות הדרוזיות.

חמד עמאר: אני מבקש להודות לכל חברי הכנסת שנמצאים כאן איתנו בדיון.

חמד עמאר: נושא תוכנית החומש של המגזר הדרוזי עלה כאן בכנסת הרבה פעמים.

חמד עמאר: בכנסות קודמות קיימנו דיונים למעקב אחר תוכנית החומש.

חמד עמאר: כידוע לכולם, בסוף שנת 2019 הסתיימה תוכנית החומש 2016–2019 ומתחילת השנה הרשויות הדרוזיות מתנהלות בעצם ללא תוכנית חומש.

חמד עמאר: אני חושב שזה המגזר היחיד שאין לו תוכנית חומש.

חמד עמאר: ממשלת ישראל החליטה להעביר 200 מיליון שקל.

חמד עמאר: בהחלטה 4798 שנתקבלה ב-29 בינואר 2020 אישרה את ההעברה.

חמד עמאר: עד היום, לפי המכתב שקיבלתי מראשי הרשויות הדרוזיות, לא הועבר הכסף.

חמד עמאר: בעצם כאשר חתמו על ההסכם אמרתי שזה סכום מזערי כי הבנתי: לא תקום ממשלה, ואם תקום ממשלה בכלל זה יקרה לא לפני אמצע חודש מאי.

חמד עמאר: להחזיק מעמד חמישה חודשים בלי תקציב, עם תקציב של 200 מיליון, זה לא מספיק.

חמד עמאר: אפילו התקציב הזה לא הועבר.

חמד עמאר: לכן אנחנו נמצאים כאן היום ודנים בנושא.

חמד עמאר: בנוסף לכך יש את כל ההשפעה מווירוס הקורונה שהגיע אלינו וגרם לעלייה דרסטית במספר המובטלים.

חמד עמאר: אציג לכם דוגמה פשוטה, גם בעקבות מכתב שקיבלתי מראש המועצה המקומית דליית אל כרמל.

חמד עמאר: הוא כותב לי שיש לו יותר מ-2,104 מובטלים בישוב.

חמד עמאר: יש לו 660 עסקים שנסגרו בישוב שלו בגלל שכל הישוב שלו מסתמך על עסקי תיירות: מסעדות.

חמד עמאר: לכן יותר מחצי מתושבי הישוב שלו מובטלים.

חמד עמאר: נשים – כמעט 60% מהנשים מובטלות, ו-40% מן הגברים מובטלים מתוך 50% המובטלים בישוב.

חמד עמאר: זה המצב שאליו נקלעו הרשויות.

חמד עמאר: אני מבקש שמשרד האוצר יתייחס כאן לתוכנית החומש שאמורה הממשלה לאשר לשנים 2020–2024 – מה התקציב?

חמד עמאר: לאן הגיעו בהכנה לתוכנית החומש?

חמד עמאר: האם בכלל התחילו לדון בתוכנית החומש החדשה או עדיין לא התחילו לדון בה?

חמד עמאר: בנוסף לכך יש הבטחה של ראש הממשלה להכנסת 800 מיליון שקל לבסיס התקציב החדש שיאושר כאן אם תקום ממשלה.

חמד עמאר: אני מקווה שאנחנו נצליח לעשות את זה.

חמד עמאר: אני רוצה לדעת גם ממשרד האוצר, לקבל תשובה אם 800 מיליון השקלים שהובטח על ידי ראש הממשלה ושר האוצר שיהיו בבסיס התקציב אכן יוכנסו לבסיס התקציב לשנים 2020–2021.

חמד עמאר: בנוסף לכך רציתי לקבל ממשרד האוצר תשובה בקשר לתוכנית לשנים 2016–2019 – כמה תקציב נוצל?

חמד עמאר: כמה תקציב נשאר ולא נוצל?

חמד עמאר: האם התקציב שלא נוצל יעבור כתקציב תוספתי, בנוסף לתוכנית החומש שתאושר?

חמד עמאר: גם על הנושא הזה אני רוצה לקבל תשובות.

חמד עמאר: שוב, אני רוצה להודות לך, אדוני היושב-ראש, על קיום הדיון הזה.

חמד עמאר: הוא דיון חשוב מאוד.

חמד עמאר: שנבין שרשויות מקומיות הגיעו למצב שאין להן יכולת לפינוי אשפה, אין להן יכולת לתת שום שירותי רווחה.

חמד עמאר: עם כל המצב הקשה הזה עוד מעט גם לא ישלמו משכורות לעובדים שלהן ואז בעצם הרשויות יקרסו.

חמד עמאר: אם לא נעשה צעד ונחייב את משרד האוצר להעביר את הכסף שהובטח הרשויות המקומיות הדרוזיות יקרסו.

חמד עמאר: תודה רבה לכולם.

עודד פורר: תודה.

עודד פורר: חבר הכנסת אחמד טיבי, אחריו חבר הכנסת פטין מולא.

אחמד טיבי: תודה רבה לך, אדוני.

אחמד טיבי: א', אני מברך על היוזמה של חבר הכנסת חמד עמאר ועל החלטתך לקיים את הדיון הזה, אדוני היושב-ראש.

אחמד טיבי: אנחנו זוכרים את הישיבה בוועדה הזאת שבה מנענו העברה של כספים למשרד ראש הממשלה כי היה משבר ברשויות הדרוזיות.

אחמד טיבי: רק אז נאות ראש הממשלה להיפגש עם ראשי הרשויות והגיעו בסופו של דבר לסיכומים.

אחמד טיבי: גם את הסיכומים האלה לא מקיימים ולכן יש משבר, שהוצג בפרוטרוט, ברשויות הדרוזיות, אדוני היושב-ראש ורבותי, עלייה בשיעור האבטלה, כמו בשאר הישובים הערביים, מאות עסקים שנסגרים, אלפי מובטלים.

אחמד טיבי: הרשויות קורסות ולא יכולות לתת שירותים, לא רק שירותי רווחה אלא שירותים בסיסיים נוספים.

אחמד טיבי: לכן אני בהחלט עומד לצד ראשי הרשויות הדרוזיות וחבריי חברי הכנסת הדרוזים כאן שזועקים את הזעקה הזאת ודורשים מן הממשלה, א', לקיים את ההבטחות, ב', לפצות את הרשויות הדרוזיות על המצוקה ועל ההפסד שמתרחש יום-יום ועל הקריסה הכלכלית, זאת המילה, הקריסה הכלכלית-חברתית.

אחמד טיבי: לקריסה הכלכלית הזאת יש היבטים חברתיים גם בישובים הדרוזיים, גם בישובים הערביים, וגם ביישובי פריפריה יהודיים.

אחמד טיבי: יש אטימות אצל פקידי משרד האוצר ובמשרד ראש הממשלה.

אחמד טיבי: זה הזמן שהוועדה תלחץ כדי שהמשבר הזה יסתיים.

אחמד טיבי: אני מבין, ג'אבר חמוד, שהתחלתם בשביתה.

אחמד טיבי: רק פתרון הבעיה יביא לסיום השביתה הזאת.

אחמד טיבי: אני מודה לאדוני.

עודד פורר: תודה.

עודד פורר: חבר הכנסת פטין מולא, אחריו חברת הכנסת מריח.

פטין מולא: בוקר טוב לכולם.

פטין מולא: כבוד היושב-ראש, ידידי חמד עמאר, ידידי אחמד טיבי ושאר החברים, ראשי רשויות שבאו מהצפון ואתמול היו פה בכנסת בירושלים.

פטין מולא: אני גם הגשתי הצעה לסדר יום לכנסת בנושא הרשויות המקומיות.

פטין מולא: חברים, אני מלווה את הרשויות המקומיות שנים רבות ואני זוכר שבדצמבר הבאנו את ראשי הרשויות, ג'אבר וראש העדה עם שר האוצר, ישבנו במשרד ראש הממשלה על עניין תוכנית החומש שהסתיימה ב-2019 וסיכמנו על תוכנית למשך שלושה חודשים בסדר גודל של 201 מיליון שקל.

פטין מולא: אני מודע לבעיות של העדה הדרוזית יותר מכל אחד אחר, חייתי את העדה הדרוזית ואני איש הביטוח הלאומי, אני יודע מה זה מצוקה, אני יודע מה זה אנשים במצוקות.

פטין מולא: אנחנו היום במצב שמדינת ישראל וכל העולם בקורונה.

פטין מולא: אנחנו במצב קשה מאוד, קריטי מאוד.

פטין מולא: העסקים בכפרים הדרוזיים סגורים, אין אנשים ברחובות – כמו חורבן הבית, ועוד הרשויות המקומיות צריכות להתמודד עם המצב הקשה, הנוראי, חוסר תקציבים, להתחנן בפני משרד האוצר, להתחנן בפני משרד הפנים.

פטין מולא: ניהלתי שיחות בטלפון עד לפנות בוקר מול ג'אבר, מול מנכ"ל משרד הפנים, מול מנכ"ל משרד ראש הממשלה רונן פרץ, מול כל הגורמים.

פטין מולא: אנחנו לא נתחנן בפני שום משרד ממשלתי שיעביר לנו כסף.

פטין מולא: את הכספים האלה אנחנו צריכים.

פטין מולא: כיצד ואיך והיכן – לא מעניין אותנו כחברי כנסת וכאזרחים.

פטין מולא: היום לא יעלה על הדעת שתקציבים של העדה הדרוזית יישארו תחת מינהלת, מתי שטוב להם הם מעבירים ומתי שלא טוב להם הם לא מעבירים.

פטין מולא: אני דורש ומבקש שהתקציבים של העדה הדרוזית – ולא אכפת לי שגם התקציבים של הישובים הערביים – ייכנסו בתקציב המדינה ולא צריך טובה של אף אחד.

פטין מולא: תגיע – תקבל מה שמגיע לך בהתאם.

פטין מולא: לעניין ראשי הרשויות והדרישות שלכם והבקשה – נודע לי שיועברו כספים.

פטין מולא: אנחנו נבדוק את זה.

פטין מולא: אתם טענתם שלא.

פטין מולא: אנחנו נבדוק כל הצעה, כל דבר, כל מסמך וכל נתון שתדרשו מאיתנו לעשות, אנחנו שליחים שלכם פה – אני, חמד, ע'דיר, אחמד ואחרים, כל החברים, נפעל בכל מקום, בכל משרד כדי שהכספים וההטבות שמגיעים לכם תקבלו אותם בהתאם.

עודד פורר: תודה רבה.

עודד פורר: חברת הכנסת ע'דיר כמאל מריח, אחריה חבר הכנסת ברקת.

ע'דיר כמאל מריח: אדוני יושב-ראש הוועדה, אני מודה לך על קיום הדיון החשוב הזה.

ע'דיר כמאל מריח: אנחנו נמצאים אחת לכמה חודשים ביחד עם ראשי הרשויות מתרוצצים מדיון לדיון, משר לשר, מלשכה ללשכה, ממשרד כזה או אחר ומתחננים לתקציבים.

ע'דיר כמאל מריח: חברים, ביבי הוא לא אח והוא לא בגד בנו, זה לא קשור לאחווה ולא קשור לבגידה או לרומן כלשהו.

ע'דיר כמאל מריח: יש כאן מדיניות ויש כאן ממשלה שמחויבת לספק תקציבים.

ע'דיר כמאל מריח: אני תומכת במאבק של ראשי הרשויות, על אף שיש מחלוקת סביב ההתנהלות, הדרך והעיתוי, אבל אני אלחם במלוא הכוח ביחד עם חבריי מכל הסיעות ומכל המפלגות, כי זו חובתנו.

ע'דיר כמאל מריח: התקציב של שנת 2020 הועבר ביום האחרון של שנת 2019.

ע'דיר כמאל מריח: ב-29 בדצמבר 2019 הועבר התקציב לרשויות הדרוזיות, אחרי תחנונים ואחרי שביתות ואחרי אין-ספור דיונים.

קריאה: לא הועבר אלא אושר.

ע'דיר כמאל מריח: אושר ב-29 בדצמבר.

ע'דיר כמאל מריח: היום אנחנו בחודש מאי, אנחנו באמצע השנה ועדיין, לפי הרשויות הם קיבלו בסך הכול 25 מיליון שקל, שזה שמינית מהתקציב.

ע'דיר כמאל מריח: איפה הכסף?

ע'דיר כמאל מריח: לאן הועבר הכסף?

ע'דיר כמאל מריח: עדיין אין תשובות ברורות ואת זה נבקש להבין בדיון החשוב הזה.

ע'דיר כמאל מריח: אדוני, אם יורשה לי, יש לי עוד דקה, בבקשה.

ע'דיר כמאל מריח: לגבי הבעיות שלנו, ככל שאני נפגשת עם פקידים מן המשרדים השונים ולומדת מראשי רשויות, אחת הבעיות היא הקיום של תוכנית חומש.

ע'דיר כמאל מריח: הכסף צריך להיות מועבר ללא שום התניה בשום פרמטר ולא אם יש בחירות או אין בחירות.

ע'דיר כמאל מריח: לא יתכן שהרשויות יסתובבו ויתחננו אחת לכמה חודשים לתקציבים.

ע'דיר כמאל מריח: דבר נוסף, המינהלת של פיתוח הישובים הדרוזיים והצ'רקסיים נמצאת תחת המשרד לשיתוף פעולה אזורי.

ע'דיר כמאל מריח: מישהו יכול להסביר לי למה שיתוף פעולה אזורי?

ע'דיר כמאל מריח: אני לא אזרחית של ממלכת ירדן, אין פה שיתוף פעולה אזורי.

ע'דיר כמאל מריח: מישהו יכול להגיד לי מתי השר צחי הנגבי - - -

עודד פורר: זה מאותה סיבה שמינהלת הגרעינים התורניים נמצאת במשרד החקלאות.

ע'דיר כמאל מריח: רק אלוהים יכול להבין מה ההיגיון.

ע'דיר כמאל מריח: מישהו יכול להגיד לי, השר צחי הנגבי, מתי הוא דפק על דלתו של ראש הממשלה ובדק איפה התקציבים, מה הועבר ומה לא?

ע'דיר כמאל מריח: ההשלכות הן אדירות כאשר אנחנו מדברים על רשויות מוחלשות.

ע'דיר כמאל מריח: אנחנו לא במדינת תל אביב.

ע'דיר כמאל מריח: ידידי חמד עמאר דיבר על מה שקורה ועל התמונה העגומה בדליית אל כרמל.

ע'דיר כמאל מריח: כל הישובים גם כן סובלים.

ע'דיר כמאל מריח: הפתרון הוא פשוט: ראשית, שכל הכסף יהיה בבסיס התקציב ולא מותנה באף תוכנית חומש כזו או אחרת, ושנית, תדירות יותר גבוהה, משותפת ואחידה של כלל הגורמים בדיונים משותפים.

ע'דיר כמאל מריח: תודה.

עודד פורר: תודה.

עודד פורר: חבר הכנסת ברקת, בבקשה.

ניר ברקת: אני חשבתי שאתם רוצים להתמקד דווקא בהיבטים סביב הקורונה ולא בתקציב כמכלול.

ע'דיר כמאל מריח: הבעיה כל כך אקוטית ששום דבר לא עבר.

ניר ברקת: אני חוזר, חשבתי שאתם רוצים להתמקד דווקא בהיבטי הקורונה, כי בעוד שבוע, שבועיים, שלושה תהיה ממשלה בעזרת השם ואת כל הטענות לגבי תקציב 2020–2021 אני חושב שנכון יהיה לומר אז.

ניר ברקת: גם מהטענות שעלו במהלך השבועות האחרונים, כשאנחנו מנסים להגדיר איפה יש פער, מה הנזקים שנגרמו מן הקורונה למגזר – אגב, אני רוצה להזכיר: זה לא רק למגזר אלא גם לערים מעורבות.

ניר ברקת: אני ניהלתי עיר עם 300,000 תושבים ערבים, שהאתגר שם גדול יותר מאשר בכל אחת מן הרשויות המקומיות.

ניר ברקת: לכן השאלה שצריך לשאול, והייתי שמח להבין גם מראשי הרשויות, מה גרם בקורונה לפגיעה בהכנסות הרשויות?

ניר ברקת: לנסות לאפיין את הדברים, לא רק במגזר הערבי או הדרוזי או היהודי, ולנסות לראות איזה סוג של חבילת סיוע אתם מצפים לקבל ממשרד האוצר, על מנת שוועדת הכספים תוכל להתמקד בטענה.

ניר ברקת: אני חושב ששם צריך להתמקד.

ניר ברקת: אם תפתחו את הדיון לכל - - -

קריאה: אנחנו מדברים על שני דברים.

קריאה: אנחנו אומרים שיש להם בעיה הרבה לפני הקורונה.

ניר ברקת: אני מבין את זה, אבל יהיה לנו קשה היום להתייחס כי אין ממשלה.

קריאה: אנחנו גם לא יודעים אם תהיה ואנחנו לא יכולים לחכות עד שהיא תהיה.

ניר ברקת: הבנתי.

ניר ברקת: אני אהיה פה בדיון.

ניר ברקת: אני רק ממליץ לכם להתמקד בנושא הקורונה, כי זה פרקטי לדיון עכשיו.

ע'דיר כמאל מריח: ניר, יקירי, לפנות אשפה ראשי המועצות לא מסוגלים, תבין.

פטין מולא: יש הבדל בין הקורונה – שנייה.

עודד פורר: לא שנייה.

עודד פורר: תודה.

עודד פורר: מנסור עבאס.

מנסור עבאס: יש לי תחושה שהממשלה מנסה להחזיק את הרשויות, גם הדרוזיות וגם הערביות, כמו סוכני הביטוח שעליהם קיימנו דיון, כנותני שירות ולא באמת כרשויות.

מנסור עבאס: לכן במקום לתקצב את הרשויות כפי שצריך, אפילו בתקציבים עודפים, כי אנחנו מדברים על מגזר אחד, על חברה אחת, דרוזית וערבית, שזקוקה לתקציבים עודפים ולסגירת פערים.

מנסור עבאס: במקום לשים את זה בבסיס התקציב ואז ראשי הרשויות לא יצטרכו בכל פעם לרוץ ממשרד כזה לאחר, והם כל פעם נלחמים על תוכנית חומש כזו או אחרת ובסופו של דבר לא מקיימים את ההבטחות.

מנסור עבאס: לכן הגישה הבסיסית היא גישה מוטעית, היא גישה מפלה והיא גישה שמנציחה את הפערים שיש בחברה הישראלית באופן כללי.

עודד פורר: תודה.

עודד פורר: ג'אבר חמוד, יושב-ראש פורום הרשויות המקומיות הדרוזיות והצ'רקסיות, ואחריו אבקש, הצטרף אלינו גם חיים ביבס, יושב-ראש מרכז השלטון המקומי.

עודד פורר: לפני כן חבר הכנסת ג'אבר עסאקלה.

ג'אבר עסאקלה: חברים, המצוקה של הרשויות המקומיות הערביות בכלל, והדרוזיות בפרט בתוכן, היא מצוקה בסיסית קשה, שנמשכת כבר שנים רבות.

ג'אבר עסאקלה: הסיפור של תוכניות החומש, שכל פעם אנחנו צריכים להתחיל משא ומתן מחדש ולהתחנן מחדש וכולי, זה סיפור לא אפקטיבי.

ג'אבר עסאקלה: אני חושב שמן הראוי שהתקציבים לרשויות המקומיות ייכנסו בבסיס התקציב ויהיו שם כל הזמן, ולא כאשר נגמרת תוכנית חומש מתחילים משא ומתן.

ג'אבר עסאקלה: משבר הקורונה תפס את הישובים הערבים בכלל, והדרוזים בתוכם, במצב קשה מאוד.

ג'אבר עסאקלה: היום שיעור האבטלה עלה פי שניים או פי שלושה בתוך הישובים, העסקים הקטנים כמעט קורסים, ברוב הישובים אין עסקים גדולים.

ג'אבר עסאקלה: מה שנשאר, הישובים האלה הסתמכו על גבייה מארנונה למגורים.

ג'אבר עסאקלה: במצב הכלכלי שנוצר למעשה שיעור הגבייה ירד לפחות ב-60%–70%.

ג'אבר עסאקלה: כלומר היום מקורות ההכנסה העצמיים של הרשויות המקומיות אינם, לא קיימים יותר.

ניר ברקת: בארנונה למגורים בכמה ירד שיעור הגבייה?

ג'אבר עסאקלה: יותר מ-60%, 70%.

ג'אבר עסאקלה: במקומות מסוימים גובים 20% ממה שגבו קודם בארנונה למגורים.

ג'אבר עסאקלה: חבר הכנסת ברקת, שאלת על עניין הקורונה.

ג'אבר עסאקלה: קודם כול חובה עכשיו לפצות את הרשויות המקומיות על אובדן הכנסות ממגורים גם כן ולא רק מתעסוקה, כי תעשייה כמעט ולא קיימת בישובים האלה.

ג'אבר עסאקלה: אני חושב שהמאבק הזה הוא מאבק צודק.

ג'אבר עסאקלה: אנחנו לצדכם, כל חברי הכנסת מן הרשימה המשותפת ואחרים.

ג'אבר עסאקלה: אנחנו לצדכם ואנחנו נתמוך במאבק הזה עד הסוף.

ג'אבר עסאקלה: אני חושב שהמדיניות מלכתחילה הייתה מפלה.

ג'אבר עסאקלה: היום עומק האפליה ורוחב האפליה הוא פי שניים בזמן המשבר הכלכלי שנוצר בעקבות הקורונה.

פטין מולא: אני רוצה להגיד מילה לניר ברקת, ויצדיקו אותי ראשי הרשויות.

פטין מולא: כל מחלקות הארנונה בישובים הדרוזיים לא עובדות.

פטין מולא: נכון, ג'דבאן?

פטין מולא: לא עובדות, אין גבייה.

פטין מולא: כל מה שצריך לגבות במשך ארבעה חודשים, מינואר ועד היום, שום דבר לא נגבה.

עודד פורר: תודה.

עודד פורר: ג'אבר חמוד ואחריו יושב-ראש מרכז השלטון המקומי חיים ביבס.

ג׳אבר חמוד: תודה ליוזמים, תודה לחמד עמאר, תודה לכל החברים.

ג׳אבר חמוד: הצרידות היא כתוצאה מניתוח במיתרי הקול אבל אני מקווה שאתם שומעים אותי היטב.

ג׳אבר חמוד: אדוני, חברים, באמת תודה על ההזמנה.

ג׳אבר חמוד: אני כראש הרשות הוותיק במגזר הדרוזי, זו קדנציה שלישית, יושב-ראש פורום הרשויות הדרוזיות והצ'רקסיות בכמה גלגולים, יודע בדיוק איפה כואב לנו ומה כואב לנו.

ג׳אבר חמוד: דיברו פה על הבעיות של הקורונה.

ג׳אבר חמוד: תרשו לי במשפט לומר: כל אחד והקורונה שלו.

ג׳אבר חמוד: לנו יש בעיות קורונה בריבוע.

ג׳אבר חמוד: גם אחרי שתיעלם הקורונה אנחנו נישאר עם הקורונה של ההתעלמות, של ההתעללות, ואני לא רוצה להמשיך באותו נוסח ולהגיד עוד מילים נוספות, שזה תחושת הרחוב.

ג׳אבר חמוד: אנחנו נמצאים במצב – וציין את זה חבר הכנסת אחמד טיבי – אנחנו לא נהיה בהפגנה.

ג׳אבר חמוד: אנחנו החלטנו לצאת למאבק חסר פשרות, תקדימי, גם בפעולות שאנחנו נעשה, תקדימי מאוד.

ג׳אבר חמוד: הקש ששבר את גב הגמל היה הקורונה אבל זה התחיל מחוק קמיניץ, זה התחיל מחוק אל-יום, זה עבר להפקעות של הקרקעות.

ג׳אבר חמוד: הכי הרבה הפקעת קרקעות הייתה מן המגזר הדרוזי: 80% מן הקרקעות שלנו הן היום אזורי תעשייה, על שטח חקלאי, לא להתיישבות.

ג׳אבר חמוד: אם זה היה להתיישבות היינו מסכימים, אם זה לבני אדם היינו מסכימים, אבל אותו שטח שלנו היום משמש להכנסות לישובים אחרים.

עודד פורר: כלומר שטח שהיה מוניציפלי שלכם, לקחו אותו ועשו אותו אזור תעשייה לישוב אחר?

ג׳אבר חמוד: בוודאי.

קריאה: בחלק גם יש התיישבות.

ג׳אבר חמוד: חברים, אני רוצה לנצל את הזמן כדי להביע את הזעקה הצודקת והאמינה והנכונה והעובדתית שלנו, ושאף אחד לא יספר סיפורים, ואני לא רוצה להגיד שלא יספר שקרים.

ג׳אבר חמוד: אנחנו מספרים רק את האמת, אבל אף אחד לא מקשיב לנו.

ג׳אבר חמוד: למה?

ג׳אבר חמוד: כי אנחנו עדה קטנה במדינה, אין לנו מספיק קולות, אין לנו מספיק כוח או לובי פוליטי או דברים מן הסוג הזה.

ג׳אבר חמוד: אנחנו עדה נאמנה, אנחנו "ילדים טובים", וכך התייחסו אלינו במשך כל השנים.

ג׳אבר חמוד: אני רוצה לענות למר ניר ברקת שהיה ראש עירייה ואני חושב שהוא יבין אותי טוב יותר מכל החברים כי הוא נגע בזה שנים רבות.

ג׳אבר חמוד: אדוני, כל הישובים שלנו נמצאים במעמד סוציו-אקונומי 3.

ג׳אבר חמוד: 98% מן ההכנסות שלנו מגיעות מארנונה בבתים.

ג׳אבר חמוד: מענק האיזון מהווה בחלק מן הרשויות יותר מ-30% מן התקציב השנתי שלנו.

ג׳אבר חמוד: אתה איש מתמטיקה, איש של מספרים.

ג׳אבר חמוד: מענק האיזון קוצץ, משרד הפנים החליט לעשות קיצוץ במענק האיזון של 15% באופן כללי בארץ כי זה מה שמשרד האוצר קיצץ למשרד הפנים.

ע'דיר כמאל מריח: אני חוששת שלא שומעים אותו.

עודד פורר: שומעים, שומעים.

ג׳אבר חמוד: שמעו אותי גם בעבר, לא מעט.

ע'דיר כמאל מריח: שמעו ולא הקשיבו.

ג׳אבר חמוד: אדוני מר ניר ברקת, אני אומר ליושב-ראש ולכל החברים: בא משרד הפנים והחליט – כי משרד האוצר קיצץ לו, כי יש בעיות במדינה, כי יש מלחמות, כי יש קורונה, בסדר – לקצץ 15%.

ג׳אבר חמוד: תקשיב מה עשו: עשו קיצוץ רוחבי של 15% ואז רשות כמו סאג'ור, שמענק האיזון מהווה 33% מן התקציב השנתי שלי, קיצצו לי 15%, ואילו עיר אחרת, שלא אזכיר את שמה, שמענק האיזון הוא 0.01% מהתקציב השנתי שלה, קיצצו לה 15%.

ג׳אבר חמוד: בסך התקציב השנתי אצלי הפגיעה היא 10% או 9% בתקציב, זה מכה קשה בלב, ובעיר האחרת זה 0.8 פרומיל אחוז מהתקציב.

ג׳אבר חמוד: זה זלזול באינטליגנציה.

ג׳אבר חמוד: זה לא טעות מתמטית, זה טעות מכוונת, מגמתית, זה מדיניות.

ג׳אבר חמוד: אם אתה נוגע ברשויות ובקורונה אני אמשיך עם אותו קו.

עודד פורר: יש לך עוד דקה.

עודד פורר: אנחנו צריכים עוד לשמוע את נציגי משרד האוצר ואת משרד הפנים, אני צריך לראות שהם יענו לך.

ג׳אבר חמוד: חברים, אנחנו המגזר היחיד ללא תקציב, אנחנו המגזר היחיד ללא תוכנית חומש.

ג׳אבר חמוד: מדינת ישראל החליטה על 200 מיליון שקל ל-180,000 תושבים, מתוכם – תקשיבו טוב – 10 מיליון שקל לחינוך.

ג׳אבר חמוד: כמה מזה קיבלנו?

ג׳אבר חמוד: אפס.

ג׳אבר חמוד: קורונה – אפס, חינוך – אפס.

ג׳אבר חמוד: ומבקשים שנחזיר את הילדים למוסדות החינוך.

ג׳אבר חמוד: אין לנו כסף לקנות מדחום, הגבייה צנחה ב-60%.

ג׳אבר חמוד: הלכה מדינת ישראל ונתנה שיפוי ארנונה לעסקים.

ג׳אבר חמוד: לארנונה ביתית לא.

ג׳אבר חמוד: למה?

ג׳אבר חמוד: שאלה טובה.

ג׳אבר חמוד: לא רק זה.

ג׳אבר חמוד: הלך המשרד להגנת הסביבה והשר זאב אלקין ונתן שיפוי לאשפה עסקית.

ג׳אבר חמוד: קבעו נוסחה מסוימת.

ג׳אבר חמוד: הרי אזורי התעשייה היו סגורים, לא היה טיפול, לא היה פינוי אשפה, לא היה כלום.

ג׳אבר חמוד: ואילו אצלנו באשפה הביתית, היכן שגדל היקף האשפה, תוך התעלמות משיעור הגבייה, תוך התעלמות מן המצב הסוציו-אקונומי, לא ניתן כלום.

ג׳אבר חמוד: מי שקובע את הקריטריונים ואת הנוסחאות לחלוקת העוגה קובע את זה בצורה מגמתית, תוך התעללות והתעלמות מן העדה הדרוזית והצ'רקסית.

ג׳אבר חמוד: אני פונה לממשלת ישראל, ואני מנצל את ההזדמנות, ואת אמרת, גברתי, הכי נכון: אנחנו אחים.

ג׳אבר חמוד: אני מרגיש – והייתי בצבא 25 שנים – האחים שלי היהודים הם אכן אחים, אבל אחים כאלה שתוקעים סכין בגב ובוגדים באחים שלהם.

ג׳אבר חמוד: יש פה בעיה.

ג׳אבר חמוד: העדה הדרוזית הגיעה לצומת דרכים.

ע'דיר כמאל מריח: ג'אבר, אתה צריך לקבל את המגיע לך ללא קשר לאחווה.

ג׳אבר חמוד: ללא קשר, ברור.

ג׳אבר חמוד: הגענו לצומת דרכים ואנחנו לא מאיימים.

ג׳אבר חמוד: אנחנו בהחלט בצומת דרכים קשה.

ג׳אבר חמוד: אנחנו לא נוותר על שום דבר.

ג׳אבר חמוד: מרגישים נבגדים, חד-משמעית.

ג׳אבר חמוד: אני הייתי בפגישות עם שאול מרידור, עם אריאל יוצר, עם כולם.

ג׳אבר חמוד: ההחלטה הזאת לגבי 200 מיליון שקל – אדוני, אמרת שעבר חלק.

ג׳אבר חמוד: תקשיבו לבדיחה גסה: משרד הפנים החליט להעביר – ואני יודע שמנכ"ל משרד הפנים שומע אותנו בזום – 20 מיליון שקל לרווחה וחינוך בתקופת הקורונה.

ג׳אבר חמוד: חייבו את הרשויות שגוססות, שאין להן כסף לקנות מדחום, אמרו להן: בגלל ההגבלות המשפטיות של משרד המשפטים, כי ההחלטה אושרה לפני הבחירות אבל אף אחד לא ידע שתהיה קורונה, יועברו 20 מיליון שקל, אבל שימו אותם בפק"מ.

ג׳אבר חמוד: למה?

ג׳אבר חמוד: כי בהחלטה רשום: רק פעולות המשכיות.

ג׳אבר חמוד: אבל אנחנו אומרים: רגע, ממשלת ישראל, מה הבעיה?

ג׳אבר חמוד: אותו נייר, אותו כסף.

ג׳אבר חמוד: יש להקל את זה ולהסיר את החסמים.

ג׳אבר חמוד: חבר'ה, האינטליגנציה לא נולדה אצלנו אבל פשוט אנחנו מרגישים נבגדים, מרגישים פגועים.

ג׳אבר חמוד: אני מבקש לומר רק עוד דבר אחד.

ג׳אבר חמוד: 92 עמותות במדינת ישראל מתוקצבות על ידי משרד הרווחה, מקבלות מימון ממשרד הרווחה.

ג׳אבר חמוד: אתם יודעים כמה עמותות דרכו אצלנו בתקופת הקורונה?

ג׳אבר חמוד: אפס.

ג׳אבר חמוד: אתם יודעים שכל הקשישים אצלנו – לא כמו במגזר היהודי – אצלנו בישובים כל אחד מטפל באבא שלו, ואף אחד לא מטפל בהם.

ג׳אבר חמוד: אנחנו לוקחים מאיתנו ועוזרים.

ג׳אבר חמוד: זה טוב, כך גדלנו, זה בסדר, אבל לא יכול להיות שקשיש בבית אבות יקבל 10,000 שקל כדי להתמודד בתקופה זו ואילו קשיש שנמצא בקהילה יקבל אפס.

ג׳אבר חמוד: העיוותים – אני צריך שעתיים כדי להסביר על העיוותים.

ג׳אבר חמוד: אנחנו כועסים על התנהלות ועל ההתעלמות, על תוכנית החומש.

ג׳אבר חמוד: ציין פה מי שציין שעכשיו אין ממשלה.

ג׳אבר חמוד: נכון, אין ממשלה, אבל אם יאושר תקציב ולא תהיה הגדלת מסגרת תקציבית והכנסה לחוק ההסדרים אולי יהיה תקציב אבל אנחנו נהיה בחוץ.

ג׳אבר חמוד: משפט אחרון, אני רק "מרגיע" בלשון סגי נהור:

ג׳אבר חמוד: המאבק שלנו יימשך גם אחרי הרכבת הממשלה, לגבי הרבה דברים קשים שהתעלמו מאיתנו.

ג׳אבר חמוד: אני מודיע: אנחנו נעשה כל צעד, ללא שום קשר, אף אחד לא ילמד אותנו נאמנות.

ג׳אבר חמוד: מי שצריך להוכיח נאמנות היום זה המדינה אלינו ולא אנחנו אליה.

עודד פורר: תודה.

עודד פורר: חיים ביבס.

עודד פורר: אחריו מנכ"ל משרד הפנים מרדכי כהן.

חיים ביבס: בוקר טוב.

חיים ביבס: אדוני היושב-ראש, החברים המכובדים, קודם כול אני רוצה לחזק את ג'אבר ולהתחיל דווקא בסוף הדברים שלו.

חיים ביבס: אילו תוכנית החומש הייתה מאושרת הכול היה עובד כפי שצריך, אבל מכיוון שהדבר הבסיסי הזה עדיין לא אושר, ואושרה רק שנה אחת מתוכו, וגם הכסף של השנה הזאת לא עובר כפי שצריך, אז הם הגיעו לאן שהם הגיעו.

חיים ביבס: לכן צריך לדבר פה בשני היבטים: בהיבט המידי, להעביר את כל ה-130 מיליון או 200 מיליון שקל שאושרו לשנה הזאת מתוך תוכנית החומש, לטפל בזה ולשחרר מידית; והדבר השני, להתחיל לדבר על תוכנית החומש כדי לאשר אותה.

חיים ביבס: באופן טרגי פעמיים - - -

קריאה: אבל להוציא אותה מהפק"מ.

קריאה: להעביר את זה ולהכניס לפק"מ זה לא בסדר.

חיים ביבס: תנו לי לסיים לדבר ואחר כך תגידו מה שאתם רוצים.

חיים ביבס: הדבר הראשון – גם ב-2014 קרה אותו דבר: היינו לפני בחירות ואז שנה אחת אושרה ולאחר מכן הושלמה תוכנית החומש.

חיים ביבס: גם כאן צריך לטפל בזה.

חיים ביבס: הדבר השני, והוא לא פחות חשוב – הגיע הזמן שמשרד האוצר יעביר את ה-150 מיליון שקל למענק האיזון הנוסף שיש, כי ה-150 מיליון שקל האלה שמוחזקים במשרד האוצר היו נותנים איזשהו מרווח נשימה לחלק גדול מן הרשויות.

חיים ביבס: רק לסבר את האוזן, אנחנו מדברים על סדר גודל של 45% מתוך מה שעובר אוטומטית לכל המגזר הערבי, הדרוזי והצ'רקסי.

חיים ביבס: את זה צריך לשחרר מידית, לפני כל דיון.

חיים ביבס: דבר שלישי הוא הנושא של טיפול נקודתי.

חיים ביבס: יש פה תלות בארנונה למגורים.

חיים ביבס: צריך פה חשיבה אוצר-פנים-שלטון מקומי, עם הנציגות.

חיים ביבס: אתמול לשמחתי כבר הקימו ועדה כזאת במשרד הפנים.

חיים ביבס: צריך לשבת כדי לטפל נקודתית.

חיים ביבס: דרך אגב, אני לא מסכים – אין פה בעיה רק של המגזר הערבי או רק של המגזר הדרוזי או רק של המגזר הצ'רקסי.

חיים ביבס: יש גם רשויות במגזר היהודי שנמצאות במעמד סוציו-אקונומי 1–3 והן צריכות לקבל את הטיפול הנקודתי.

חיים ביבס: צריך לבדוק כל רשות בנפרד.

חיים ביבס: אין פה כסף צבוע על מגזר, הוא צבוע על רשות.

חיים ביבס: צריך לבדוק כל רשות מקומית, להסתכל אל תוך הרשות בפנים, להבין את הבעיה ולטפל.

חיים ביבס: אם יעשו את זה נוכל בסופו של דבר להגיע מידית לפתרון.

חיים ביבס: לכן אני אומר:

חיים ביבס: שלושה דברים מרכזיים שהוועדה צריכה לטפל בהם.

חיים ביבס: 150 מיליון שקל מידית להזרים, לא להמתין.

חיים ביבס: כל המשחקים של משרד האוצר להחזיק את זה – בסופו של דבר אנחנו מגיעים לשלב שאם היו נותנים את זה היו מרימים את הראש מעל המים.

חיים ביבס: הדבר השני: תלות בארנונה למגורים.

חיים ביבס: הוועדה הזאת שתטפל נקודתית – התחלנו לעשות את זה למגזר הערבי, צריך לעשות את זה גם למגזר הדרוזי וגם לרשויות יהודיות במעמד סוציו-אקונומי 1–3.

חיים ביבס: והנושא של המענק המותנה – השנה אין מה לעשות, הם לא יהיו באחוזי גבייה רגילים ולכן אנחנו צריכים ללכת לקראתם.

חיים ביבס: אני אומר בצורה ברורה: אי אפשר לוותר על ארנונה למגורים כי בסופו של דבר רשויות נותנות שירותים.

חיים ביבס: צריך את שלושת הדברים האלה לעשות, והרשויות צריכות להביא את מה ששייך להן כדי שיוכלו לצאת מן המשבר הזה עם הראש מעל המים.

עודד פורר: תודה, חיים.

עודד פורר: מרדכי כהן, מנכ"ל משרד הפנים.

עודד פורר: אחריו איתי טמקין ממשרד האוצר.

מרדכי כהן: עודד, תודה.

מרדכי כהן: אני אשתדל להיות קצר כי חלק גדול מן הדברים חיים ביבס התייחס אליהם בצורה מסודרת.

מרדכי כהן: ראשית, זאת הייתה דרישה משותפת להוספת אותם 150 מיליון שקל כדי להשוות ל-2019.

מרדכי כהן: כפי שכולם יודעים, אנחנו כבר העמדנו מקדמות לרשויות המקומיות שמגיעות להיקפים של עשרות מיליוני שקלים.

מרדכי כהן: אני לא חושב שאנחנו נסיים את 2020 ללא ה-150 מיליון שקל, על אף שזה עדיין לא סוכם עם משרד האוצר.

מרדכי כהן: שנית, לגבי הארנונה לעסקים: אני חושב שיש פה מצג שלא מתבסס על עובדות.

מרדכי כהן: לגבי ארנונה לעסקים הייתה פה החלטת ממשלה שפגעה בעסקים.

מרדכי כהן: כדי לא למוטט את הרשויות המקומיות הגענו להסכמה כל השחקנים: האוצר, מרכז השלטון המקומי, רשויות אזוריות ואנחנו, כדי מצד אחד לשפות את הרשויות המקומיות, ומצד שני שיינתנו אותם פטורים של שלושה חודשים לעסקים.

מרדכי כהן: במקרה הזה הרשויות המקומיות הכניסו את היד לכיס כי הן מממנות 140 מיליון שקל מן המסגרת הזאת.

מרדכי כהן: עכשיו נדבר על ארנונה למגורים.

מרדכי כהן: בדיוק באותו הרכב אתמול קיימנו דיון ארוך מאוד עם הנציגים המקצועיים – מהדי בשם הרשויות הדרוזיות, הוא גזבר כסרא סמיע, עלא גנטוס מן הרשויות הערביות, תומר ביטון יושב-ראש איגוד הגזברים, ומרכז השלטון המקומי ביחד עם משרד האוצר.

מרדכי כהן: אני אומר לכם מה עלה שם.

מרדכי כהן: אחד, ברור מאוד, וכולנו הסכמנו על זה, כולל משרד האוצר, שהשנה התנאים שמופיעים בהחלטת הממשלה לגבי המענק המותנה לא יוכלו להתקיים.

מרדכי כהן: אנחנו נצטרך לייצר תנאים אחרים מיוחדים לשנה הזאת, כי רשויות באמת לא יוכלו לגבות, במיוחד הרשויות המוחלשות, בגין ההפסדים של ארנונה למגורים לא יוכלו להגיע להישגים האלה ואין מה לקנוס אותן במענק איזון.

מרדכי כהן: זה סוכם.

מרדכי כהן: אנחנו עכשיו רק צריכים לקבוע את הקריטריונים החדשים לשנה הזאת.

מרדכי כהן: סוכם עוד דבר: רשויות ערביות ודרוזיות שנמצאות בתוכניות הבראה, לא משוחררים להן כספים כי חלק מאבני הדרך בתוכניות ההבראה תלויות בהיקפי הגבייה שלהם.

מרדכי כהן: לכן לא נכון להעניש אותן.

מרדכי כהן: גם את זה אנחנו נתקן.

מרדכי כהן: ונשארה הסוגיה של ארנונה למגורים, שגם פה יש הסכמה שאנחנו צריכים להעמיד נתונים בכדי להבין מה היקף הבעיה ואיך אנחנו מונעים חלילה מצב שבו רשויות מקומיות יפסיקו לגבות ארנונה למגורים.

מרדכי כהן: להתכתב רק עם אותן רשויות מוחלשות, ביניהן רשויות דרוזיות, שאין מנוס, ברור מאוד שהן לא יוכלו לעמוד באחוזי הגבייה שבהם הן עמדו בשנים קודמות.

מרדכי כהן: לכן אנחנו נרצה, מצד אחד, לאפשר להן לתת הנחות לאותם נזקקים חדשים, אותם מובטלים, אלה שהוצאו לחל"ת, אותו משבר כלכלי שבסופו של דבר פוגש את הרשות המקומית.

מרדכי כהן: אדם יבקש הנחה – לרשות המקומית אין ברירה אלא לתת לו הנחה, אבל מצד שני היא מפסידה הכנסות והיא לא תוכל לספק שירותים חיוניים.

מרדכי כהן: לכן אנחנו נקדם את המהלך הזה בהסכמה עם משרד האוצר ועם כל השחקנים, לייצר מצב שבו מצד אחד יהיה סיוע בדמות מענק האיזון, ומצד שני איזשהו מתווה שיסייע לרשויות המוחלשות, אלה שתלויות מאוד בארנונה למגורים.

מרדכי כהן: אנחנו לא רוצים חלילה לייצר מצב שבאמצעות המתווה הזה רשויות גדולות וחזקות, שגם הן נפגעות בגין ארנונה למגורים, נשפה אותן.

מרדכי כהן: הן הרי לא היעד.

מרדכי כהן: היעד הוא אותן רשויות מוחלשות שיש להן תלות בארנונה למגורים.

מרדכי כהן: לגבי החלטת מימשל הדרוזים, כי דיבר ג'אבר חמוד מדם ליבו וכך גם החברים האחרים, אני רוצה שפשוט נתמקד בעובדות.

מרדכי כהן: העובדות הן כדלקמן: החלטת הממשלה היא על 200 מיליון שקל, מתוכם 90 מיליון שקל ממשרד הפנים.

מרדכי כהן: אני לא יכול לדבר על משרדים אחרים למרות שאני מבין שיש שם בעיה של יישום וביצוע ההחלטה.

מרדכי כהן: אבל לגבי משרד הפנים – 90 מיליון שקל.

מרדכי כהן: 45 מיליון שקל משרד האוצר אישר – זה הרשאות לפיתוח.

מרדכי כהן: כבר בועז יוסף, מנהל מחוז צפון, שנמצא פה בזום, הוציא לכל רשות מקומית פירוט מה היא המסגרת התקציבית מאותם 45 מיליון שקל, וכך ייעשה לגבי עוספייה ודליית אל כרמל שהם במחוז חיפה.

ג׳אבר חמוד: מתי נקבל את ההרשאות?

מרדכי כהן: רגע, רגע, רגע.

עודד פורר: הוא יסיים ואתה תוכל לשאול.

מרדכי כהן: 45 מיליון שקל זה פיתוח.

מרדכי כהן: הדבר השני הוא 20 מיליון שקל לחינוך ורווחה.

מרדכי כהן: לא פק"מ ולא נעליים.

מרדכי כהן: החלטת הממשלה מנוסחת בצורה כזו שאי אפשר היה לשחרר שקל מזה, כי זה רק תוכניות המשכיות של חינוך ורווחה משנים קודמות, כך מנוסחת ההחלטה לאור ההתערבות של משרד המשפטים.

מרדכי כהן: אנחנו בתיאום עם משרד האוצר ועם ג'אבר חמוד והצוות שלו ועם מרכז השלטון המקומי יצרנו מנגנון, שכבר העברנו את ה-20 מיליון שקל, והוא יהיה הרבה יותר פשוט מהנוסח של החלטת הממשלה.

מרדכי כהן: נשארה מחלוקת על 20 מיליון שקל בלבד, שזה פירעון מלוות.

מרדכי כהן: גם פה משרד האוצר הלך לקראתנו – תיכף אם איתי טמקין ירצה הוא יתייחס לזה – ואנחנו נייצר מנגנון הרבה יותר פשוט, שייועד להפחתת גירעונות ולמִחזור הלוואות, כדי שגם זה לא יהיה תלוי בתוכניות הבראה וביעדים שקשה מאוד להשיג אותם, והרשויות יראו את זה רק בעוד חצי שנה או שנה.

מרדכי כהן: לסיכום, מתוך 90 מיליון שקלים, 85 מיליון שקלים כבר בשלב הזה של השנה, לא עד סוף השנה, יוכלו להיות משוחררים.

ג׳אבר חמוד: אבל מתי זה יהיה בחשבון שלנו?

עודד פורר: הוא לא יכול לענות לכולם ביחד.

מרדכי כהן: תעירו בצורה מדויקת.

מרדכי כהן: זה ה-90 מיליון שקל.

מרדכי כהן: מתוכם לגבי 85 מיליון שקל שוחררו החסמים.

מרדכי כהן: חבר'ה, תנו לי רק להשלים.

מרדכי כהן: על 20 מיליון שקל של פירעון מלוות, מדובר בסך הכול בשש רשויות: ג'וליס, ירכא, ראמה, סאג'ור.

ע'דיר כמאל מריח: זה אמור להיות 25 מיליון שקל ולא 20 מיליון שקל.

מרדכי כהן: פירעון מלוות זה 20 מיליון שקל.

מרדכי כהן: חינוך ורווחה זה 25 מיליון שקל.

מרדכי כהן: אני מאוד מדייק.

עודד פורר: תודה.

עודד פורר: ג'אבר, בבקשה, רצית לשאול שאלה.

עודד פורר: תדבר, ואחריך איתי טמקין.

ג׳אבר חמוד: לא אשאל שאלה.

ג׳אבר חמוד: רק אחדד עובדות.

ג׳אבר חמוד: נכון להיום הכסף היחיד שהועבר זה 20 מיליון שקל.

מרדכי כהן: ביקשתי מעודד פורר לעדכן.

מרדכי כהן: לכן אני מעדכן.

מרדכי כהן: ביום ראשון שאול מרידור חתם על ההרשאה לפיתוח.

מרדכי כהן: כבר יצא לכם מכתב מבועז יוסף, כל רשות והתקציב שלה מתוך ה-45 מיליון שקל, ולכן אנחנו אחרי זה.

מרדכי כהן: אותו דבר לגבי חינוך ורווחה – 20 מיליון שקל כבר הועברו והקלנו.

מרדכי כהן: ועכשיו אנחנו בניסיון לפתור את ה-20 מיליון שקל פירעון מלוות, וגם פה הגענו להסכמה עם משרד האוצר.

מרדכי כהן: זה ייעשה בדרך פשוטה.

קריאה: אבל למה הכול בדקה ה-94?

ג׳אבר חמוד: שמעתי.

ג׳אבר חמוד: תודה מרדכי כהן.

ג׳אבר חמוד: אני אומר כך: הכסף היחיד שנמצא נכון לרגע הוא בפק"מים, מתוך 25 מיליון שקל לרווחה וחינוך הועברו 20 מיליון שקל, שזה בפק"מים של חלק מן הרשויות.

ג׳אבר חמוד: אני לא יודע למה לא הזכרת את אלה, חלק כן וחלק לא.

מרדכי כהן: אני לא חולק עליך, ג'אבר.

מרדכי כהן: אני אומר שאתה אומר עובדה נכונה.

מרדכי כהן: ברגע זה בחשבונות הבנק – 20 מיליון שקל של חינוך ורווחה.

מרדכי כהן: אבל אני מעדכן אתכם, ביקשתם להתעדכן, אז אני אומר ש-45 מיליון שקל של פיתוח שוחררו, ועוד 20 מיליון שקל של עומס מלוות – מצאנו מתווה לפתרון בהסכמה עם משרד האוצר ומרכז השלטון המקומי, האנשים שלנו טיפלו בזה וגם זה ישוחרר.

מרדכי כהן: אני לא יודע לענות על 110 מיליון שקל של משרדים אחרים.

ע'דיר כמאל מריח: זאת בדיוק הנקודה.

עודד פורר: נציג משרד האוצר נמצא איתנו, איתי טמקין, אולי הוא יודע לענות לגבי משרדים אחרים.

איתי טמקין: בוקר טוב.

איתי טמקין: קודם כול, יש פיל בחדר שמתעלמים ממנו, שהוא יוצר את כל הבעיות שמועלות בדיון הזה לגבי הרשויות הדרוזיות.

איתי טמקין: אנחנו עובדים ב-2020 בלי תקציב מאושר.

איתי טמקין: לא האוצר רוצה את זה, לא משרדי הממשלה רוצים את זה.

איתי טמקין: זו סיטואציה שנכפתה, שאין תקציב מאושר ב-2020.

עודד פורר: כן, איתי, אבל באתם לוועדה עם הגדלה ופתיחה של חוק יסודות התקציב כדי לתת תקציב ייעודי לקורונה.

עודד פורר: הייתם יכולים להביא שם 100 מיליון שקל, אם זה מה שהיה חסר לכם.

עודד פורר: אישרנו לכם 50 מיליארד שקל.

קריאה: אין בעיה, תקבלו תמיכה בכנסת.

איתי טמקין: אני מסביר שאין תקציב מאושר.

איתי טמקין: הדבר הזה יוצר שתי בעיות.

איתי טמקין: הוא יוצר בעיה ראשונה, של מקורות תקציביים, ובעיה שנייה, של מנגנוני הוצאה.

איתי טמקין: כל מי שמכיר את הממשלה – וכבוד היושב-ראש מכיר טוב מאוד את העבודה הממשלתית – בזמן תקציב המשכי נהלי הוצאת כספים הם, בצדק, הרבה יותר קשים, הרבה יותר מוקפדים וזה מאט את קצב הביצוע של כל הפעולות הממשלתיות כרגע.

איתי טמקין: זה המצב, אם נרצה או לא נרצה.

איתי טמקין: למרות הדבר הזה, הממשלה בתחילת השנה, עוד לפני שהתחיל משבר הקורונה, כמקרה חריג מאוד סיכמה עם הרשויות הדרוזיות על שנה בתוכנית החומש.

איתי טמקין: היא לא אמרה: בואו נחכה פה לתקציב מאושר, אלא כבר בינואר סיכמנו עם הרשויות הדרוזיות, שניתן שנה אחת כשנת ביניים.

קריאה: אחרי מאבק.

ג׳אבר חמוד: זה תקציב זמני, לא לשנה.

ג׳אבר חמוד: הסיכום – תדייק, אם תדייק אני לא אפריע לך.

ג׳אבר חמוד: התוכנית הייתה: עד אחרי הבחירות – זה גם רשום – ואחרי הבחירות תאושר תוכנית חומש לשנים 2020–2024.

ג׳אבר חמוד: תדייק.

ג׳אבר חמוד: בסדר?

איתי טמקין: יש הערות.

איתי טמקין: אני רוצה לתת לאנשים להתבטא.

עודד פורר: לא, לא.

עודד פורר: אתה לא נותן.

עודד פורר: אני נותן.

עודד פורר: איתי, תדבר.

איתי טמקין: הבנתי, מאה אחוז, בסדר גמור.

איתי טמקין: אדייק.

איתי טמקין: קבענו כמובן שתהיה תוכנית וכשיהיה תקציב מדינה מאושר אנחנו נתכנס שוב לשבת עם הרשויות הדרוזיות כדי למצוא פתרונות.

איתי טמקין: אני מזכיר שגם בתוכנית החומש הקודמת, בשנה הראשונה והשנייה של תוכנית החומש היו הרבה דיונים בוועדת הכספים של הכנסת כי רכיבים שם לא יצאו.

איתי טמקין: מטבען של תוכניות הממשלה, לוקח זמן עד שהן מניעות והדברים עוברים אישורים.

איתי טמקין: עוד פעם, למרות הדבר הזה, אנחנו כאן באגף התקציבים – כפי שאמר קודם מרדכי כהן – שמנו את נושא הביצוע של אותו סיכום שהגענו אליו בתחילת השנה, שאני לא קורא לו תוכנית חומש כי הוא סיכום חד-שנתי, את הדבר הזה שמנו בקדימות עליונה.

איתי טמקין: כל בקשה שמגיעה מן המשרדים לתקצוב, כפי שהגיעה למשרד הפנים - - -

ג׳אבר חמוד: זה גם לא מדויק.

ג׳אבר חמוד: משרד החינוך העביר בקשה.

עודד פורר: ג'אבר, זה לא עובד כך, סליחה.

עודד פורר: הוא יסיים את דבריו ואחר כך אתה תגיד.

ג׳אבר חמוד: הבאתם אותנו לשמוע פה סיפורים ואני לא רוצה להגיד משהו אחר.

איתי טמקין: ההנחיה שקיבלנו פה חד-משמעית היא שכל בקשה שמגיעה ממשרד ממשלתי עולה לראש סדר העדיפויות מבחינת זמן החתימה של הממונה על התקציבים ומועברת באופן מידי לוועדת החריגים בחשב הכללי.

איתי טמקין: שום דבר כאן, בהגדרה שהונחתה עלינו, לא מחכה באגף התקציבים, נקודה.

איתי טמקין: כל מה שמגיע לפה מאותו סיכום של תחילת השנה, שעומד על 200 מיליון שקל, כולל תקציבי המשרד, כל מה שמגיע לפה מטופל ב-No time.

איתי טמקין: זה מדויק, כפי שגם מרדכי כהן אמר קודם.

איתי טמקין: אנחנו מגמישים כללים ועקרונות שיש לנו כדי שאותה החלטה תוכל להיות מבוצעת השנה, נקודה.

עודד פורר: תודה.

עודד פורר: שאלה של חבר הכנסת מולא.

פטין מולא: איתי, הבוקר קיבלתי מסמך מסמנכ"ל משרד ראש הממשלה והוא טוען שם, אני רואה במסמך שלו שיש כספים שהועברו, אושרו בוועדת החריגים, כפי שנאמר: 20 מיליון, 45 מיליון ועוד 25 מיליון שקל.

פטין מולא: מתי הם יהיו בחשבון של הרשויות המקומיות?

פטין מולא: מתי ראשי המועצות של סאג'ור ושל ירכא ושל דליית אל כרמל ועוספייה יוכלו להשתמש בכסף הזה?

פטין מולא: דבר שני, אני רואה כאן:

פטין מולא: המשרד לשיתוף פעולה, והמשרד לנגב ולגליל – כספים שיידונו היום, ב-4 במאי, בוועדת החריגים, היום בשעה 9.

פטין מולא: מתי הכספים האלה יהיו משוחררים?

פטין מולא: אני יורד למטה קצת ואני רואה: חינוך – 9 מיליון שקל, חינוך בלתי פורמלי – לא הוגשה בקשה לוועדת חריגים על ידי משרד החינוך.

פטין מולא: מדוע?

פטין מולא: מדוע זה לא הוגש?

ג׳אבר חמוד: משרד החינוך אומר שהגיש.

פטין מולא: גם ברווחה - - -

עודד פורר: לא לעבור סעיף-סעיף.

עודד פורר: הנקודה ברורה.

פטין מולא: זה חשוב מאוד.

פטין מולא: ברווחה, דבר שמאוד מסוכן: מענה לילדים בסיכון במגזר הדרוזי – 4 מיליון שקל במשרד לשיתוף פעולה אזורי.

פטין מולא: מדוע הכסף הזה תקוע שם ולא עובר לכפרים הדרוזיים?

פטין מולא: לא יהיה על זה ויכוח.

איתי טמקין: אסביר את תהליך העבודה הממשלתי.

איתי טמקין: ברגע שיש החלטת ממשלה תהליך העבודה הוא שהמשרד פונה לאגף התקציבים.

איתי טמקין: אחרי שאגף התקציבים מאשר ורואה שזה באמת קיים בהחלטת הממשלה זה עולה לוועדת חריגים.

איתי טמקין: מן המשרדים שציינת בהתחלה – ואני מפריד פה את משרד הפנים כי משרד הפנים הגיש את כל הדברים, כפי שציינת בהתחלה – הנושאים עוד לא הגיעו אלינו לאגף התקציבים.

פטין מולא: מדוע?

פטין מולא: למה?

פטין מולא: אנחנו בחודש מאי והתוכנית אושרה ב-29 בדצמבר 2019.

פטין מולא: למה?

פטין מולא: מדוע?

קריאה: חמישה חודשים עברו.

קריאה: מדוע במשך חמישה חודשים לא עשיתם די בעניין?

איתי טמקין: יש שם תקציבים של משרד החינוך ותקציבים של משרד הרווחה.

פטין מולא: אתה כמשרד האוצר צריך לוודא שמממשים את התוכנית שאושרה על ידי הממשלה.

פטין מולא: למה לא עקבת כאשר זה לא הועבר אליך?

איתי טמקין: לא אנחנו קבענו.

איתי טמקין: - - -

פטין מולא: מישהו מושך את זה אחורה, הוא לא מבין איפה זה נמצא.

איתי טמקין: - - - מי שאומר אחרת, אני מבקש לפנות אליי באופן אישי לאחר הדיון הזה.

פטין מולא: אין לכם טלפונים?

פטין מולא: אני כבר שבוע ימים מנסה להשיג מישהו מן האוצר ואתם לא עונים בטלפונים.

עודד פורר: חבר הכנסת מולא, אני לא רוצה להוציא אותך.

עודד פורר: חבר הכנסת מולא וחבר הכנסת עסקאלה, זה לא עובד כך.

עודד פורר: זה לא יכול להתנהל בצורה הזאת.

עודד פורר: אני מבין את הזעם שלכם.

פטין מולא: ראש המועצה אומר שהוא לא קיבל את הכסף.

פטין מולא: אני רוצה מהגורם הבכיר שיענה לי מתי הכסף יהיה ברשויות המקומיות.

עודד פורר: הוא לא יצליח לענות ולא אתן לו לענות בצורה שזה מתנהל.

קריאה: למה שלא יענה?

עודד פורר: כי אתם כל הזמן מדברים.

פטין מולא: כי אנחנו יודעים נתונים, דברים שאנחנו רוצים לשמוע עליהם תשובה.

עודד פורר: הבאנו אותו כדי שיענה את מה שיש לו לענות.

עודד פורר: גם אם אנחנו לא אוהבים את מה שהוא עונה, זכותו לענות.

עודד פורר: אחרי זה נסכם את הדיון ונחליט.

עודד פורר: איתי, אתה מסיים?

איתי טמקין: אני מבקש שוב מכל מי שהשתתף בדיון הזה, אם אתם מזהים קשיים – את כל הקשיים שהעלו בפנינו אנשי משרד הפנים פתרנו, אחד אחרי השני.

איתי טמקין: כל מי שמזהה קושי ביישום - - -

ג׳אבר חמוד: מה פתרת?

עודד פורר: תודה, איתי.

עודד פורר: ג'אבר חמוד, אחריו חמד עמאר ואז אסכם את הדיון.

עודד פורר: אולי לפני כן ידבר ראש המועצה המקומית כסרא סמיע, בבקשה.

יאסר ג'דבאן: אני ראש המועצה המקומית כסרא סמיע ומזכיר הפורום.

יאסר ג'דבאן: אני מחזק את הדברים שאמר חברי יושב-ראש הפורום, ג'אבר חמוד.

יאסר ג'דבאן: אני מרגיש שג'אבר חמוד נלחם על הבית של העדה הדרוזית.

יאסר ג'דבאן: הוא לא מחפש את הכפר סאג'ור או את כסרא סמיע אלא הוא מחפש את העדה הדרוזית.

יאסר ג'דבאן: אם הקול שלו הלך זה בגלל המדיניות הקיימת.

יאסר ג'דבאן: חברים, התחלנו את המאבק הזה בדצמבר 2019 וקיבלנו הבטחות מראש הממשלה ומנציגיו על 202 מיליון שקל.

יאסר ג'דבאן: חבר'ה, הקורונה התחילה ב-12 במרץ.

יאסר ג'דבאן: לפני 12 במרץ לא עבר לרשויות הדרוזיות ולו שקל אחד, שקל אחד.

יאסר ג'דבאן: שמרדכי כהן וכולם לא יגידו שעבר כסף.

יאסר ג'דבאן: שום שקל לא עבר.

יאסר ג'דבאן: חברים, שקל אחד לא עבר.

יאסר ג'דבאן: השקל הראשון שאמור לעבור מתוך 25 מיליון לרשויות עבר בגלל הקורונה, כדי שיתנו לנו קצת לשחרר.

יאסר ג'דבאן: חברים, אני רוצה להגיד לכם במפורש, התחושה הקיימת, אנחנו ראינו, אזרחי המדינה, תושבי מדינת ישראל, ראינו שכאשר רוצים לפתור את הבעיה פותרים את הבעיה.

יאסר ג'דבאן: מיליארדים הוצאו והושקעו בגלל הנגיף.

יאסר ג'דבאן: אבל העדה הדרוזית – שנה שלמה.

יאסר ג'דבאן: מתחילים את השנה ללא תקציב.

יאסר ג'דבאן: ריבונו של עולם, איפה משרד האוצר?

יאסר ג'דבאן: איפה משרד הפנים?

יאסר ג'דבאן: איפה כל משרדי הממשלה?

יאסר ג'דבאן: חברים, הדברים שמפריע לי היום בנוסף למה שאמר ידידי ג'אבר חמוד, רק דבר אחד: השיקום.

יאסר ג'דבאן: האם יש מי שחושב, מרדכי כהן חושב שמחר בכסרא סמיע או בדליית אל כרמל או במע'אר ישלמו ארנונה?

יאסר ג'דבאן: מי שחושב כך טועה בהחלט.

יאסר ג'דבאן: למה?

יאסר ג'דבאן: יש אבטלה, אין עסקים.

יאסר ג'דבאן: רק לשקם את המשפחות.

יאסר ג'דבאן: אין חתונות, לא עושים הלוויות.

יאסר ג'דבאן: אני אומר לכם: ביטלו את כל החתונות, לא יהיו חתונות בגלל שאין כסף, לא בגלל משהו אחר.

יאסר ג'דבאן: נראה לכם שהתושבים ישלמו ארנונה?

יאסר ג'דבאן: אני מבקש מכולם שהארנונה הביתית בשנה הזאת לא תהיה, שמשרד האוצר ומשרד הפנים הוא שיפצה את הרשויות בגלל הארנונה הביתית.

עודד פורר: תודה רבה.

עודד פורר: ג'אבר חמוד ואחריו חבר הכנסת חמד עמאר.

ג׳אבר חמוד: חשוב לי שחברי ועדת הכספים ישמעו.

ג׳אבר חמוד: טריק ידוע: אני יודע בוודאות שמשרד החינוך רצה להגיש למשרד האוצר, לוועדת החריגים.

ג׳אבר חמוד: משרד האוצר אמר לו: אל תגיש.

ג׳אבר חמוד: ואז הם באים לפה עכשיו ואומרים: לא הגישו.

ג׳אבר חמוד: זה טריק.

ג׳אבר חמוד: אתם תראו את זה לא רק עם הדרוזים אלא תראו את זה בהרבה מאוד מקומות.

עודד פורר: אנחנו מכירים את התרגילים, תאמין לי.

ג׳אבר חמוד: אדוני, אני אומר רק דבר אחד:

ג׳אבר חמוד: נכון להיום מה שצוין פה הוא לא נכון.

ג׳אבר חמוד: נכון להיום – ואני אומר לכם שגם בעוד חודש לא נראה אף שקל.

ג׳אבר חמוד: מה שהוא אמר פה שהעברנו למשרד הפנים, במשרד הפנים אולי התזרים, יש להם אולי סדר עדיפות אחר.

ג׳אבר חמוד: אני אומר לכם, גם 45 מיליון שקל לפיתוח לא עברו וגם 20 מיליון שקל לשוטף וזה לא יעבור.

ג׳אבר חמוד: מבחינתנו לעבור זה כאשר הכסף מגיע לרשויות המקומיות.

ג׳אבר חמוד: אנחנו דורשים להנחות לאלתר להעביר את כל 200 מיליון השקלים של תוכנית הביניים שהייתה עד אחרי הבחירות, באופן מידי.

ג׳אבר חמוד: דבר שני, אנחנו מבקשים שתסייעו לנו ותתמכו בנו לאשר מסגרת תקציבית על סך 5 מיליארד שקל לתוכנית החומש, 500 מיליון שקל לשנה, סכום תוספתי, ולהכניס את זה לחוק ההסדרים לפני אישור התקציב.

ג׳אבר חמוד: אנחנו יוצאים למאבק.

ג׳אבר חמוד: אתה יכול להגיד: העברתי למשרד הפנים, אתה יכול להגיד מה שאתה רוצה.

ג׳אבר חמוד: המאבק הפעם יהיה תקדימי.

ג׳אבר חמוד: תתביישו לכם.

ג׳אבר חמוד: אתם בוגדים בנו.

ג׳אבר חמוד: אתה ממשיך לספר שקרים, אתה והאנשים שלך.

עודד פורר: תודה.

עודד פורר: חבר הכנסת חמד עמאר.

חמד עמאר: ישבתי פה ושמעתי את הדיון הזה, אפילו לא התערבתי בדיון.

ג׳אבר חמוד: יוציאו לנו הרשאת פיתוח.

ג׳אבר חמוד: הוא לא יגיד לכם, אבל הוא ירשום תחילת דיווח בינואר 2021.

ג׳אבר חמוד: הם עשו את התרגיל הזה.

ג׳אבר חמוד: למדנו אתכם.

עודד פורר: תודה רבה.

חמד עמאר: אדוני היושב-ראש, קודם כול, באמת תודה על קיום הדיון הזה.

חמד עמאר: אני שומע כל הזמן אותן תשובות ממשרד האוצר ביותר מעשרות ישיבות שבהן השתתפתי, אותן תשובות.

חמד עמאר: הובטח שהכסף יועבר, הובטח שיהיה תהליך, לא תהליך.

חמד עמאר: אנחנו בחודש מאי, חבר'ה, ועדיין לא הועבר ולו שקל אחד.

חמד עמאר: דבר שני, נציג משרד האוצר אמר דבר מאוד מאוד מדאיג: זה שנה לתוכנית החומש, תקציב של שנה.

חמד עמאר: זה לא תקציב של שנה.

חמד עמאר: הייתי מעורב בעניין.

חמד עמאר: נאמר שעד הבחירות יאושר תקציב לשנת 2020.

קריאה: עד הרכבת ממשלה.

עודד פורר: תודה לכולם על העזרה.

חמד עמאר: את הנקודה הזאת אנחנו צריכים לחדד.

ע'דיר כמאל מריח: מה זה "תודה רבה לכולם"?

ע'דיר כמאל מריח: איזה מין דיון זה?

ע'דיר כמאל מריח: אילו תשובות קיבלנו?

עודד פורר: זה נקרא דיון מהיר.

עודד פורר: חברת הכנסת מריח, הוא מדבר ואתם לא יכולים להפריע לו, זה חבר שלכם.

ע'דיר כמאל מריח: איזה מין דיון מהיר זה?

עודד פורר: תודה רבה.

עודד פורר: זה לא עובד כך.

עודד פורר: אתם פוגעים בעצמכם בנושא שאתם רוצים לקדם.

ע'דיר כמאל מריח: להיפך, אנחנו יותר מדי שותקים.

ע'דיר כמאל מריח: נראה לך שהחרדים יקיימו דיון כזה?

ע'דיר כמאל מריח: אילו תשובות קיבלנו?

ע'דיר כמאל מריח: את מי העליתם פה?

פטין מולא: כאילו עושים לנו טובה, באמת.

ע'דיר כמאל מריח: בגלל שאנחנו שותקים מתייחסים ככה.

פטין מולא: אתם רוצים לעשות הצגה כאילו עשינו ועזרנו?

פטין מולא: מה הלאה?

פטין מולא: מה עושים?

פטין מולא: הייתי מציע עכשיו: ג'אבר, אל תיסע צפונה, לא אתה ולא יאסר.

פטין מולא: עוד היום תיפגשו עם מנכ"ל משרד הפנים ועם נציגי משרד האוצר ויש לבקש הרשאה עוד היום.

פטין מולא: זה מה שאני הייתי מציע.

עודד פורר: חבר הכנסת מולא, מצוין, תודה רבה.

עודד פורר: זה לא עובד כך.

עודד פורר: אני לא רוצה להוציא אתכם.

עודד פורר: אתם מתפרצים לדברי חבר כנסת אחר שמדבר.

עודד פורר: זה לא עובד בצורה כזו.

עודד פורר: חברים, זה דיון מהיר ובדיון מהיר מעלים את הנושא, יש סיכום והנושא הזה ימשיך להיות במעקב.

עודד פורר: זה לא דיון שנשב בו במשך ארבע שעות ונדבר.

עודד פורר: לכן מסכם את דיון עכשיו חבר הכנסת שהגיש את ההצעה הזו, חבר הכנסת חמד עמאר.

ע'דיר כמאל מריח: מסכם מה בדיוק?

עודד פורר: אחר כך אני אסכם את הדיון.

עודד פורר: אם זה לא נאה לך, חברת הכנסת מריח, את לא חייבת לשבת פה.

ע'דיר כמאל מריח: אני רגילה לדיונים קצת יותר מעמיקים.

קריאה: יש לי הצעה לסדר היום במליאה.

ע'דיר כמאל מריח: אין הצעות לסדר, עכשיו הודיעו בנשיאות.

חמד עמאר: חברים, אנחנו מדברים על 200 מיליון שקל, כאשר אפילו שקל אחד עדיין לא הועבר, ואנחנו בחודש מאי.

חמד עמאר: ציפיתי ממשרד האוצר להגיד שכל הכסף אושר ואמור לעבור עד סוף השבוע הזה או התחלת השבוע הבא.

חמד עמאר: לא שמענו את זה, לא ראינו את זה ממשרד האוצר.

חמד עמאר: לכן זה מדאיג מאוד.

חמד עמאר: מה שאנחנו צריכים לעשות – אסור לוותר.

חמד עמאר: שיהיה לפחות 500 מיליון שקל לשנה בבסיס התקציב להמשך טיפול.

חמד עמאר: אבל אני רוצה לבקש ממך כיושב-ראש ועדת הכספים, ויש לך עכשיו הרבה כוח בכיסא שבו אתה יושב, שאתה תתערב אישית בנושא הזה מול משרד האוצר, מול שר האוצר, שהכסף הזה יועבר עד סוף השבוע, עד התחלת השבוע הבא ושלא נבוא עוד פעם, לא לעוד דיון ולא לעוד דיון, כי אני לא רואה את הנושא הזה נפתר עכשיו.

חמד עמאר: אנחנו צריכים להביא את 200 מיליון השקלים, לשבת על תוכנית החומש החדשה, לשבת על התקציב שיבוא, שאנחנו נדאג שבתוך בסיס התקציב יהיו לפחות 500 מיליון שקל ששייכים למגזר הדרוזי.

עודד פורר: תודה חבר הכנסת עמאר.

עודד פורר: אני רוצה לסכם.

ג׳אבר חמוד: חמד עמאר, אנחנו מצפים שאתה תתנגד לכל תקציב - - -

קריאות: - - -

קריאה: למה לא עשיתם את זה בזמנו?

ג׳אבר חמוד: אתה צריך להתנגד לכל תקציב שיביאו.

עודד פורר: אל תדאג, זה לא יקרה.

עודד פורר: חברים, אני מכיר את הנושא הזה של תוכנית החומש לא מהיום ולא מאתמול.

עודד פורר: חבר הכנסת חמד עמאר מקדם את העניין הזה פעם אחר פעם.

עודד פורר: אנחנו גם למודי הבטחות ממשרד האוצר.

עודד פורר: כפי שאמרת, ג'אבר חמוד, את כל התרגילים שלהם אנחנו מכירים.

עודד פורר: אתם יכולים להתנחם בזה, אתם לא היחידים שהם עושים עליהם את התרגילים האלה, עושים את התרגילים האלה על כולם.

עודד פורר: אבל זה לא יכול להימשך.

עודד פורר: ברור לחלוטין שיש כאן משבר שחייבים לפתור אותו וחייבים להזרים כסף לרשויות המקומיות.

עודד פורר: עוד פעם, לא בשביל הכיף של מישהו אלא בשביל שיתנו שירות לאזרחים.

עודד פורר: זה לא שאתה מבקש עכשיו שיזרימו כסף לחשבון שלך כדי לנסוע לנופש.

עודד פורר: אתה צריך לתת שירותים לאזרחים שלך.

עודד פורר: בלי התקציב הזה לא תוכל לתת שירותים לאזרחים.

עודד פורר: על זה אין מחלוקת.

עודד פורר: הפטנט שבו הממשלה מצליחה לשלוח את הרשויות המקומיות ממשרד למשרד, ופה יושב המשרד לשיתוף פעולה אזורי – אגב, אני לא יודע, מנכ"ל המשרד לשיתוף פעולה אזורי נמצא פה בזום?

עודד פורר: הוא היה צריך להיות פה.

ע'דיר כמאל מריח: הוא ברשימה של המוזמנים.

ג׳אבר חמוד: מי זה?

ג׳אבר חמוד: אנחנו לא מכירים בכלל.

ע'דיר כמאל מריח: יוסף דרזנין.

ע'דיר כמאל מריח: הוא ברשימת המוזמנים.

ע'דיר כמאל מריח: למה הוא לא הועלה?

פטין מולא: למה לא הזמנתם אותם לוועדה?

עודד פורר: חבר הכנסת מולא, למה אתה אומר שלא הזמינו?

פטין מולא: ואם הזמנתם אותם, למה לא הגיעו?

עודד פורר: אני מציע לך, חבר הכנסת מולא, לפני שאתה תוקף מישהו מחברי הכנסת פה ואתה אומר שכן הזמינו או לא הזמינו ולפני שאתה תוקף את הוועדה, אני מציע שתלמד את החומר.

פטין מולא: - - - אבל אני שואל אותך, כשהיית בממשלה למה לא העברת מתוך תקציב המדינה?

עודד פורר: חבר הכנסת מולא, אני קורא אותך לסדר בפעם הראשונה.

עודד פורר: חבר הכנסת מולא, אני קורא אותך לסדר בפעם השנייה.

עודד פורר: בפעם שלישית אני אוציא אותך.

עודד פורר: מנסים לנהל פה דיון ואתה לא מאפשר לנהל דיון על נושא שאתה רוצה לקדם.

עודד פורר: הנושא לא יתקדם כך.

עודד פורר: בעניין הזה אני אומר לך, חבר הכנסת חמד עמאר, היום אני הולך לדבר גם עם שר האוצר, גם עם הממונה על התקציבים.

עודד פורר: אוציא עדכון לחברי הוועדה לגבי התוצאות של השיח הזה.

עודד פורר: הצורה הזו, שאנחנו נצעק פה האחד על השני, לא תקדם את העניין.

עודד פורר: כדי לקדם את העניין אנחנו צריכים גם את שר האוצר, גם את הממונה על התקציבים.

עודד פורר: הם אלה שבסוף "יסגרו" את זה, גם מול הגורמים.

ע'דיר כמאל מריח: גם המשרד לשיתוף פעולה אזורי.

עודד פורר: וגם ד"ר יוסף דרזנין שנמצא בזום והוזמן לדיון הזה.

עודד פורר: אשוחח איתו בעניין.

עודד פורר: אני רוצה להמשיך את סדר היום לנושא הבא שעל סדר היום.

עודד פורר: אתה רוצה לומר משהו, יוסף דרזנין?

יוסף דרזנין: כן, בהחלט.

יוסף דרזנין: אגיד את הדברים בקצרה.

יוסף דרזנין: אנחנו תומכים באופן מלא בכל הדברים שנאמרו על ידי ג'אבר חמוד ויאסר ג'דבאן.

יוסף דרזנין: אנחנו מסתובבים בשטח.

יוסף דרזנין: אנחנו עובדים עם כל משרדי הממשלה.

יוסף דרזנין: יש לי רשימה מסודרת.

יוסף דרזנין: אנחנו פונים למשרדי הממשלה.

יוסף דרזנין: חלקם לא נענים.

יוסף דרזנין: לגבי אגף התקציבים – איתי טמקין מחייך כדי לשמוע מה אני עומד להגיד – אגף התקציבים מסובב אותנו סביב האצבע הקטנה.

יוסף דרזנין: אני מדבר על ראש האגף.

יוסף דרזנין: אנחנו נעשה כל דבר שאפשר כדי להילחם באגף התקציבים.

יוסף דרזנין: 200 מיליון השקלים צריכים לעבור.

עודד פורר: תגיד לי, אתם לא באותה ממשלה?

קריאה: אם מנכ"ל משרד ממשלתי אומר את זה, מה יגיד ראש רשות מקומית?

עודד פורר: אתם לא באותה ממשלה?

פטין מולא: למה לא העברת את הבקשה של המשרד שלך?

יוסף דרזנין: עד סוף חודש יולי צריך לסיים את כל ה-200 מיליון שקל, מכיוון שה-200 מיליון שקל הם רק חלק ממה שאמור להיות מוקצה לטובת החברה הדרוזית והצ'רקסית, בגובה של מינימום 600, ואפילו 800 מיליון ש"ח עד סוף שנת 2020, וכמובן להמשך בשנה הבאה.

יוסף דרזנין: יש לנו את כל התוכניות.

יוסף דרזנין: אנחנו עובדים בשיתוף פעולה מלא עם משרד הפנים.

יוסף דרזנין: משרדים אחרים לצערי פחות מסייעים בעניין הזה.

יוסף דרזנין: ואגף התקציבים – אני מדבר על ראש האגף, לא על האנשים – לא מסייע לנו.

עודד פורר: תודה.

עודד פורר: אשוחח בעניין הזה היום עם השר כחלון ועם הממונה על התקציבים.

עודד פורר: אעביר עדכון לכל חברי הוועדה, וגם לך ג'אבר חמוד.

עודד פורר: תודה רבה.